Bybelskool » Die uitsprake van Agur
07 Sep2012 Die uitsprake van Agur
Agur word as die seun van Jake aan ons bekend gestel . Sy identiteit is vir ons onbekend. Omdat die oorspronklike Hebreeus hāmǎśśāʾ – wat in die NAV vertaal is met “belangrike uitspraak” – ook met “Massaïet” vertaal kan word, is dit moontlik dat hy ook van Massa in Arabië afkomstig is, soos trouens die geval met Lemuel is (31:1), wat vir hoofstuk 31 verantwoordelik was. Agur was dus moontlik ‘n buitelander.
Daar is ook baie verskil van mening oor die laaste deel van vers 1.
Sommige kies om dit te vertaal as persoonsname: “Die man het vir Itiël gesê, vir Itiël en vir Ukal” (NAV). Die naam Itiël is bekend (Neh 11:7), maar nie die naam Ukal nie.
Dit sou egter ook as volg vertaal kan word: “Die uitspraak van die man: Ek is nie God nie; Ek is nie God nie, dat ek die vermoë sou hê nie:” wat sin sou maak in die lig van die uitsprake wat volg (Murphy).
Dit kan ook as volg vertaal word: “Ek is moeg, o God; ek is moeg, o God, en effentjies” (vgl die OAV) wat ook sin maak van die inhoud van die res van die hoofstuk.
Die gedeelte val duidelik in twee dele uiteen.
30:1-14 word as die woorde van Agur aan ons bekend gestel en bevat ‘n paar diepsinnige opmerkings oor God en die lewe, te same met die enigste gebed in Spreuke.
30:15-33 bevat veral 5 numeriese spreuke, waarin telkens van getalle gebruik gemaak word in die proses om ‘n punt te maak (bv “daar is twee, drie, nee vier …” – 30:15). Dit is ‘n tegniek wat al vroeër in Spreuke gebruik is (oor God se afkeur: 6:16-19), reeds ook eintlik in vers 7 (“twee dinge vra ek van U …”) en vers 11-14 (“’n soort mens” [=generasie] word 4 keer na mekaar gebruik) voorkom, en op ‘n hele paar ander plekke in die Bybel gebruik word (oor sonde: Amos 1:3–2:6; oor besittings: Prediker 11:2). Die presiese doel daarmee is onseker. Moontlik word dit gebruik vir beklemtoning of om dit in ’n soort raaiselagtige styl – raaisels was ’n gewilde tydverdryf in die Midde-Ooste – te skryf.